
În majoritatea statelor membre, caracterul public al şedinţelor plenare ale Camerelor legislative este consacrat constituţional. În acelaşi timp, însă, prevederile constituţionale şi/sau ale Regulamentelor parlamentare conferă competenţă preşedinţilor Camerelor, unui anumit număr de parlamentari (relativ mic
), primilor miniştri, precum şi miniştrilor de a solicita desfăşurarea cu uşile închise a şedinţelor în plen la prezentarea şi dezbaterea unor subiecte deosebite.  
Dreptul publicului de a avea acces şi de a urmări desfăşurarea şedinţelor Parlamentului include şi dreptul reprezentanţilor media de a realiza şi transmite integral sau parţial reportaje audio/video privind activitatea parlamentară. 


Instituţie suverană, Parlamentul îşi poate institui reguli proprii privind accesul şi conduita publicului/reprezentanţilor media în incinta clădirilor parlamentare (hemiciclul şi spaţiile special amenajate pentru public/presă fiind incluse). Astfel, Regulamentele Camerelor legislative conţin dispoziţii privind menţinerea ordinii în sala şedinţelor în plen.  Competenţa de a dispune aplicarea de măsuri restrictive sau sancţiuni persoanelor aflate la tribuna publicului/presei care încalcă normele regulamentare aparţine preşedintelui Camerei legislative. 

În general, Regulamentele privind accesul şi acreditarea la Parlament a reprezentanţilor media conţin şi norme referitoare la zonele de acces pentru jurnalişti şi la conduita necesară în aceste spaţii. De asemenea, pentru asigurarea desfăşurării corespunzătoare a activităţii parlamentare, autorităţile cu competenţe în domeniu din cadrul Parlamentelor au elaborat reguli interne (suplimentare) privind accesul şi conduita publicului şi a reprezentanţilor media în incinta clădirilor Parlamentelor (Regulamentul intern privind clădirile Parlamentului – Austria; Instrucţiunea generală a Biroului Adunării Naţionale – Franţa; Reglementări interne privind regimul aplicabil în interiorul clădirilor Bundestag-ului – Germania; Reguli privind fotografierea, filmarea, înregistrările audio, realizarea de picturi, utilizarea telefoanelor în Palatul Westminster – Marea Britanie. În Suedia, Regulamentul intern privind accesul şi acreditarea jurnaliştilor la Parlament a fost recent modificat (2006), în vederea implementării prevederilor Legii privind securitatea în Parlament şi în cadrul autorităţilor acestuia). 

Obligaţia reprezentanţilor media acreditaţi de a respecta atât normele interne instituite în cadrul Parlamentelor, cât şi pe cele de deontologie jurnalistică este corelativă dreptului acestora de a fi prezenţi în sala şedinţelor de plen (în alte spaţii desemnate din clădirile parlamentare) pentru a putea oferi publicului larg informaţii relevante privind conţinutul activităţii parlamentare. 

AUSTRIA


Conform Constituţiei şi Regulamentelor celor două Camere legislative, şedinţele în plen ale Consiliului Naţional/ Consiliului Federal sunt publice. La propunerea Preşedintelui Consiliului Naţional/Consiliului Federal sau a 1/5 din numărul parlamentarilor prezenţi şi cu aprobarea plenului, şedinţele se pot desfăşura cu uşile închise. 


Drepturile şi obligaţiile reprezentanţilor media acreditaţi la Parlament sunt prevăzute în Regulamentul intern privind clădirile Parlamentului. Zonele din incinta Parlamentului în care accesul acestora este permis sunt stabilite de  Preşedintele fiecărei Camere.  

▪ Reprezentanţii media şi/sau colaboratorii acestora au acces în sala şedinţelor de plen pe baza legitimaţiei eliberate pentru o perioadă determinată sau pe durata desfăşurării unei anumite activităţi parlamentare; legitimaţia trebuie să conţină menţiunea expresă a accesului în sală (menţiunea expresă a zonei de acces trebuie să existe pe toate legitimaţiile de acces în spaţiile din clădirea istorică a Parlamentului).


În sălile de plen ale Consiliului Naţional/Consiliului Federal reprezentanţii media au locuri rezervate la balcon şi/sau pe anumite culoare de trecere din sală. Nici un reprezentant media nu are acces la locurile rezervate parlamentarilor. 


Fotografierea parlamentarilor, precum şi înregistrarea/transmiterea în direct a şedinţelor plenare se pot realiza în primele 10 minute ale şedinţei folosindu-se intervalele de trecere din sală, iar ulterior, pe durata şedinţei, de la locurile special rezervate la balconul presei. În general, este interzisă folosirea blitz-ului. 


Cu excepţia Societăţii naţionale de radio şi televiziune, autorizată să înregistreze/transmită în direct toate şedinţele plenare ale Parlamentului
, înregistrarea/transmiterea în direct a lucrărilor şedinţelor plenare se realizează pe baza aprobării speciale a Preşedintelui Camerei, şi numai atunci când este solicitată. Preşedinţii celor două Camere pot respinge solicitările de înregistrare/transmitere în direct făcute de posturi radio-TV pentru care nu există garanţia efectuării unor înregistrări/transmisii corecte.

Interviurile parlamentarilor se pot realiza numai cu consimţământul acestora. Nerespectarea acestei obligaţii se sancţionează prin retragerea  acreditării. 

▪ În interiorul clădirilor Parlamentului (inclusiv în sala şedinţelor de plen), jurnaliştii au obligaţia de a respecta  Regulamentul intern privind clădirile Parlamentului, care conţine şi prevederile cunoscute sub denumirea de „reguli de conduită”. Acestea privesc:

- menţinerea ordinii şi liniştii în clădirile Parlamentului şi evitarea comiterii de acte care ar putea deranja desfăşurarea în condiţii corespunzătoare a activităţii parlamentare;

- respectarea măsurilor de securitate iniţiate şi aplicate de personalul cu competenţe în domeniu;

- închiderea telefoanelor mobile în timpul desfăşurării şedinţelor plenare;

- obligativitatea prezentării, la intrarea în clădirile Parlamentului, a legitimaţiei de acces care trebuie purtată la vedere; 

- respectarea interdicţiilor privind: accesul în anumite spaţii/zone (arhivă, bibliotecă, sala centralei electrice/termice, camera serverelor, spaţiile de securitate, ateliere, poduri ale clădirii, unde accesul este permis personalului de serviciu autorizat); introducerea în clădirile Parlamentului de arme, materiale explozive sau orice alte obiecte periculoase; fumatul, permis numai în locurile special amenajate; staţionarea autoturismelor în parcările din curtea Parlamentului (cu excepţia cazurilor special autorizate).

BELGIA


Conform art.47 din Constituţie, şedinţele Parlamentului sunt publice. La solicitarea Preşedintelui Camerei Reprezentanţilor/Senatului sau a unui număr de 10 parlamentari şedinţele se pot desfăşura cu uşile închise. 

Camera Reprezentanţilor


▪ Accesul reprezentanţilor media în sala plenului este permis în locurile rezervate la balconul presei (de la primul etaj). În acest spaţiu, membrii echipelor celor 4 posturi naţionale de televiziune care au acreditare permanentă, jurnaliştii presei scrise şi  reprezentanţii radio acreditaţi pe o perioadă de 4 ani ocupă aceleaşi locuri pe toată perioada acreditării. 

Accesul în hemiciclu este, în principiu, interzis. În cazuri excepţionale, precum şi atunci când balconul presei este supraaglomerat,  fotoreporterii şi operatorii de televiziune au acces la parterul sălii de plen, într-un perimetru bine delimitat, situat în spatele ultimului rând de scaune.

Toate şedinţele plenului sunt înregistrate de camere de luat vederi instalate în sală de către o companie privată, care pune la dispoziţia jurnaliştilor casete cu înregistrările dezbaterilor parlamentare.
 

Cu excepţia hemiciclului şi a anumitor spaţii rezervate exclusiv parlamentarilor (birouri, bar, restaurant
), deputaţii pot acorda interviuri şi pot fi fotografiaţi în orice moment şi în orice loc. 


▪  Conform art.176 din Regulamentul Camerei Reprezentanţilor, ţinuta vestimentară a persoanelor prezente în tribunele publicului nu trebuie să aducă atingere demnităţii instituţiei. În timpul desfăşurării şedinţei, acestea au obligaţia de a păstra liniştea şi de a se abţine de la orice manifestare de aprobare/dezaprobare .


Persoana care tulbură ordinea este imediat evacuată din tribună şi, dacă este cazul, condusă fără întârziere în faţa autorităţii competente.


Prevederile acestui articol sunt afişate la fiecare intrare a clădirii/intrare la tribuna publicului/presei.  


Preşedintele Camerei este cel care poate dispune măsuri pentru evacuarea din tribună sau pentru interdicţia accesului în clădirea Camerei a jurnalistului/jurnaliştilor care au încălcat aceste prevederi regulamentare.


De asemenea, conduita reprezentanţilor media în interiorul clădirilor Camerei Reprezentanţilor este guvernată de normele deontologiei jurnalistice
 şi de norme interne de conduită care pot fi stabilite, în comun, de Preşedintele Camerei, de reprezentantul jurnaliştilor acreditaţi şi de persoanele cu competenţe în domeniu din cadrul Departamentului parlamentar de presă. 

▪ Parlamentarii răspund de relaţiile lor cu presa. Fiecare partid politic reprezentat în Parlament îşi desemnează un secretar pentru probleme de presă.

Modalitatea – mai extinsă sau mai restrânsă – de reflectare de către media a activităţii parlamentare depinde în mare măsură de poziţia manifestată în acest sens de către Preşedintele Camerei.  

Senat


▪ Reprezentanţii media pot urmări lucrările şedinţelor în plen de la cele două tribune ale presei - unul pentru presa scrisă şi unul pentru presa audio-vizuală - sau la centrul de presă (prin intermediul circuitului intern de televiziune).

În hemiciclu au acces numai senatorii, membrii Executivului (miniştri şi secretari de stat), precum şi angajaţii parlamentari desemnaţi. Cu ocazia unor evenimente speciale (de exemplu, depunerea jurământului, după alegeri), fotoreporterilor şi operatorilor de televiziune li se permite accesul în hemiciclu, unde pot face fotografii/filma în primele 5 minute ale şedinţei. La expirarea  celor 5 minute, fotografii/operatorii au obligaţia de a se retrage şi de a ocupa locurile desemnate din spatele sălii, fără a mai putea filma sau fotografia. 

Companiile publice sau private de televiziune pot efectua transmisii în direct ale şedinţelor publice, cu respectarea obligaţiei de a nu tulbura desfăşurarea corespunzătoare a lucrărilor parlamentare. 

Aceiaşi obligaţie este prevăzută şi în cazul solicitării de către jurnalişti de interviuri/fotografii. Interviurile au loc, de regulă, în sala în care sunt citite proiectele de acte normative (şi numai dacă aceasta nu este aglomerată). Fotografiile se pot realiza cu consimţământul senatorului în cauză; dreptul la imagine al fiecărei persoane oferă posibilitatea oricărui senator de a refuza să fie fotografiat. Încălcarea acestui drept de către un reprezentat media poate atrage sancţiunea interzicerii accesului în clădirea Senatului. 


▪ Normele de conduită aplicabile reprezentanţilor media sunt cele prevăzute de Regulamentul Senatului (art.90) pentru persoanele străine care asistă la desfăşurarea şedinţelor plenare. Astfel, în locurile care le sunt rezervate, acestea trebuie să rămână aşezate şi să păstreze liniştea, manifestările de aprobare sau dezaprobare fiind interzise. Orice persoană care provoacă acte de dezordine este imediat evacuată din tribună şi, dacă este cazul, condusă fără întârziere în faţa autorităţii competente.


Prevederile acestui articol sunt afişate la intrarea în fiecare balcon/tribună.


▪ Normele şi principiile care guvernează colaborarea forumului legislativ cu reprezentanţii media sunt cele care stau la baza exercitării profesiunii de jurnalist, şi îndeosebi cele de deontologie jurnalistică.


Nu există reguli specifice privind modul în care jurnaliştii/fotoreporterii/echipele de televiziune îşi desfăşoară activitatea în incinta Camerei. Practica curentă are la bază înţelegerea reciprocă dintre părţi. 

BULGARIA

Conform Constituţiei şi Regulamentului Adunării Naţionale, şedinţele Parlamentului sunt publice. Prin excepţie, şedinţele în plen se desfăşoară cu uşile închise în cazul în care sunt dezbătute subiecte legate de interese de stat importante/documente clasificate. Moţiunea în acest sens poate fi depusă de Preşedintele Adunării Naţionale, de 1/10 din numărul parlamentarilor sau de Consiliul de Miniştri. În cazul depunerii şi aprobării moţiunii în timpul şedinţei, Preşedintele Camerei invită persoanele străine care asistă la şedinţă să părăsească sala, iar înregistrarea/transmiterea radio-TV în direct  este oprită.

Activitatea reprezentanţilor media în incinta Parlamentului este guvernată de Regulamentul intern privind acreditarea şi accesul reprezentanţilor media în clădirile Adunării Naţionale (elaborat anual de Departamentul de presă şi aprobat de către Preşedintele Parlamentului).

▪ Jurnaliştii acreditaţi pot urmări şedinţele în plen de la tribuna presei. 

În sala de plen sunt permise filmarea/fotografierea de la cele două tribune foto special amenajate, cu aprobarea Preşedintelui Adunării Naţionale. 

Filmarea sau fotografierea unui parlamentar/angajat parlamentar/oricărei persoane aflate în incinta Adunării Naţionale este permisă cu consimţământul prealabil al persoanei în cauză. 

▪ Pe durata prezenţei în incinta Parlamentului, reprezentanţii media au obligaţia de a purta la vedere legitimaţia de acreditare şi de a avea o ţinută vestimentară adecvată.  

Încălcarea gravă şi sistematică a regulilor interne în clădirile Parlamentului atrage sancţiunea retragerii acreditării permanente. Hotărârea de retragere a acreditării se adoptă, în termen de două săptămâni de la atestarea/dovedirea încălcării, de către o comisie formată din şeful cabinetului Preşedintelui Adunării Naţionale, şeful Departamentului a presă, un membru al Comisiei permanente pentru media şi doi reprezentanţi ai jurnaliştilor acreditaţi la Parlament.

▪ Principiile enunţate în Codul etic al reprezentanţilor media guvernează şi colaborarea dintre aceştia şi forumul legislativ. Aceste principii privesc: furnizarea de informaţii/ştiri demne de încredere, caracterizate prin acurateţe şi corectitudine; corectarea erorilor apărute în materialele publicate şi acordarea dreptului la replică; verificarea şi protecţia surselor; colectarea de informaţii prin metode corecte şi legale; evitarea hărţuirii, ameninţării sau folosirii forţei pentru obţinerea de informaţii sau imagini; respectarea vieţii private; obligaţia de a publica numai acele informaţii din viaţa privată a personalităţilor privind acte/fapte care aduc atingere interesului public; respectarea decenţei şi a bunului-simţ în editarea materialelor etc.
Departamentul de presă din cadrul Parlamentului joacă un rol important în derularea relaţiilor/contactelor dintre parlamentari şi reprezentanţii media. 

CEHIA


Şedinţele ambelor Camere ale Parlamentului sunt publice. În condiţiile prevăzute de lege, acestea se pot desfăşura cu uşile închise.


Camera Deputaţilor


▪ Accesul persoanelor care asistă la şedinţele plenare este permis în limita numărului de locuri din spaţiile rezervate invitaţilor, publicului şi reprezentanţilor media (art.52.5. din Regulamentul Camerei Deputaţilor). 

Reprezentanţii presei, fotoreporterii şi operatorii TV pot urmări lucrările şedinţelor plenare de la balconul presei. 

În incinta Camerei Deputaţilor, conform regulilor interne stabilite de Cancelaria Camerei, jurnaliştii au obligaţia de a utiliza numai spaţiile rezervate în partea centrală a clădirii (birouri, studiouri, centrul de informare) şi de a respecta interdicţia accesului în spaţiile tehnice sau în cele cu regim special.


▪ Persoanele care urmăresc lucrările şedinţei plenare din tribunele rezervate invitaţilor, publicului şi reprezentanţilor media trebuie să respecte ordinea şi liniştea pe toată durata desfăşurării şedinţei. În cazul unor manifestări necorespunzătoare, Preşedintele Camerei poate întrerupe şedinţa şi solicita personalului Pazei Parlamentare să intervină pentru evacuarea persoanei care a provocat actul de dezordine sau a tuturor persoanelor prezente în tribunele menţionate.


 ▪ Principiile colaborării dintre Camera Deputaţilor şi reprezentanţii media sunt stabilite, în general, de Departamentul de presă.  
CIPRU

Conform art.75 din Constituţie, precum şi prevederilor Regulamentului Parlamentului (Camera Reprezentanţilor), şedinţele în plen sunt publice. Când consideră că este necesar, Parlamentul se reuneşte cu uşile închise, adoptând în acest sens o rezoluţie votată cu o majoritate de ¾ din numărul total al parlamentarilor. 


▪ Jurnaliştii au acces în sala de plen în spaţiul special alocat în spatele sălii; operatorii TV şi fotoreporterii îşi desfăşoară activitatea în spaţiul cuprins între ultimul rând de fotolii şi spaţiul alocat jurnaliştilor.


▪ Interviurile cu parlamentarii se desfăşoară la Centrul de presă al Parlamentului. 


▪ Colaborarea directă cu reprezentanţii media se asigură, în principal, de  Serviciul de arhivă al Parlamentului, care furnizează acestora diverse materiale parlamentare (proiecte de lege,  de acte normative, rapoarte etc.).  

DANEMARCA


Şedinţele Parlamentului danez sunt publice. La propunerea Preşedintelui, a unui număr de 17 parlamentari sau a unui ministru, şedinţa în care se supune dezbaterii un subiect deosebit se desfăşoară cu uşile închise (art.37 din Regulamentul Parlamentului). 


▪ Jurnaliştii, operatorii şi fotoreporterii pot urmări şedinţele în plen ale Parlamentului de la locurile rezervate la balconul presei. Pentru evenimente speciale (de exemplu, şedinţa de deschidere a sesiunii parlamentare), reprezentanţii media pot obţine autorizaţia de a filma/fotografia şi din alte spaţii ale sălii, pe baza unui acord încheiat în prealabil cu Administraţia Parlamentului. 


Înregistrările audio-video realizate în sala şedinţelor de plen trebuie să prezinte exclusiv lucrările parlamentare. Sunt interzise filmarea/fotografierea parlamentarilor prezenţi în sală; poate fi fotografiat/filmat numai parlamentarul  care vorbeşte la tribună.


▪ Reprezentanţii media sunt obligaţi să respecte dispoziţiile Regulamentului Parlamentului referitoare la menţinerea liniştii şi ordinii în timpul desfăşurării şedinţelor plenare. Astfel, conform art.38, în cazul manifestării unor acte de dezordine, Preşedintele Camerei poate dispune evacuarea din sală a persoanei care a provocat tulburarea liniştii şi, dacă este necesar, a tuturor persoanelor prezente în tribunele publicului. 


▪  În cadrul Parlamentului danez, cooperarea cu presa se realizează de structurile specializate ale Administraţiei parlamentare; instrucţiunile care guvernează cooperarea acestora cu reprezentanţii media sunt caracterizate de un înalt grad de transparenţă şi credibilitate. 
ESTONIA


Toate şedinţele Parlamentului sunt publice. Desfăşurarea cu uşile închise a unei şedinţe plenare poate fi hotărâtă de o majoritate de 2/3 din numărul total al parlamentarilor (art.72 din Constituţie).


▪ Accesul reprezentanţilor media în hemiciclu este interzis. Jurnaliştii/fotoreporterii/operatorii TV pot urmări lucrările şedinţei în plen de la balconul presei, unde există suficient spaţiu pentru instalarea echipamentelor tehnice aferente activităţii acestora.


Realizarea de înregistrări audio-video/fotografii în sala şedinţelor de plen este permisă cu aprobarea Preşedintelui Parlamentului (art.58.3 din Regulamentului Parlamentului). 


De regulă, interviurile cu parlamentarii se desfăşoară pe holurile din apropierea sălii de plen sau  în studioul TV special amenajat. Fotografierea membrilor Parlamentului se face numai cu acordul acestora. 


▪ Reprezentanţii media sunt obligaţi să respecte regulile care guvernează activitatea Parlamentului.


 ▪ Structura parlamentară cu competenţe în realizarea cooperării între Parlament şi media este Departamentul pentru presă şi informare. 

FINLANDA

Caracterul public al şedinţelor în plen ale Parlamentului este consacrat constituţional. În anumite situaţii, Parlamentul poate hotărî desfăşurarea cu uşile închise a şedinţelor plenare.  
Conform art.67 din Regulamentul Parlamentului, dacă în timpul desfăşurării unei şedinţe plenare Preşedintele sau un număr de 25 de parlamentari apreciază că un subiect nu poate fi supus dezbaterii în şedinţă publică, Preşedintele poate dispune măsuri de evacuare a persoanelor aflate la tribuna publicului (implicit a reprezentanţilor media).


▪ Reprezentanţii media acreditaţi la Parlament pot urmări desfăşurarea şedinţelor plenare de la cele aproximativ 40 locuri special rezervate (3 rânduri la primul nivel al balconului). Când şedinţele sunt televizate, locurile aferente primului rând sunt rezervate operatorilor TV. 


Înainte de începerea fiecărei şedinţe în plen, un reprezentant al Direcţiei pentru informare parlamentară furnizează reprezentanţilor media informaţii referitoare la subiectele ce urmează a fi dezbătute.

▪ Nu există reguli speciale privind conduita jurnaliştilor în incinta Parlamentului. Aceştia au obligaţia de a respecta prevederile articolului 66 din Regulamentul Parlamentului privind menţinerea ordinii în şedinţele plenare: „Exprimarea în mod deschis a aprobării sau dezaprobării în timpul şedinţelor plenare ale Parlamentului nu este permisă. 

Persoanele care urmăresc şedinţa plenară de la balcon trebuie să respecte instrucţiunile Consiliului parlamentar (Office Commission) 
 , precum şi toate regulile referitoare la menţinerea ordinii. Pentru reinstaurarea ordinii, Preşedintele poate evacua persoanele prezente la balcon.”

În incinta Parlamentului, jurnaliştii/fotoreporterii acreditaţi au acces în toate spaţiile publice, inclusiv în bar şi restaurant. Este interzis accesul acestora în birourile parlamentare, în sălile de şedinţă ale comisiilor (cu excepţia cazului în care sunt invitaţi să participe la conferinţe de presă) şi în spaţiile în care accesul este strict interzis. 


▪ Nu există reguli generale şi nici principii care să guverneze colaborarea dintre forumul legislativ şi reprezentanţii media.
FRANŢA


Caracterul public al şedinţelor celor două Camere este consacrat de art.33 din Constituţie. 

La solicitarea Prim-ministrului sau a 1/10 din numărul deputaţilor prezenţi, Adunarea Naţională poate decide asupra desfăşurării cu uşile închise a unei şedinţe plenare (art.51.1. din Regulamentul Adunării Naţionale).
Adunarea Naţională


Instrucţiunea generală a Biroului Adunării Naţionale (document intern de implementare a unor prevederi ale Regulamentului Camerei) conţine dispoziţii speciale privind accesul şi circulaţia în clădirea Adunării Naţionale.

Astfel, conform art.26 din Instrucţiune, sălile, saloanele şi holurile situate în vecinătatea sălii şedinţelor de plen sunt împărţite în două mari sectoare:


- primul sector (aşa-numitul „perimetru sacru”)
, în care accesul este rezervat exclusiv deputaţilor şi categoriilor de persoane expres prevăzute în Instrucţiune
 ;


- cel de-al doilea sector (cunoscut sub denumirea de „zona sensibilă”)
 în care au acces (pe lângă persoanele care au acces în primul sector), foştii deputaţi şi europarlamentarii, colaboratorii deputaţilor, membrii Asociaţiei jurnaliştilor parlamentari, precum şi reprezentanţii presei titulari ai unei legitimaţii de acreditare personală emisă de o comisie specială
.


În aceste sectoare, cu o oră înainte de începerea fiecărei şedinţe plenare şi până la încheierea acesteia, se aplică restricţii speciale de acces şi circulaţie. 

▪ Jurnaliştii/operatorii/fotoreporterii nu au acces în sala şedinţelor de plen.  Aceştia pot urmări desfăşurarea dezbaterilor parlamentare în tribunele amenajate pentru presă, situate deasupra tribunelor publicului. Pentru operatori şi fotoreporteri sunt rezervate 3 tribune speciale. 

Reprezentanţii media pot realiza interviuri cu deputaţii în locurile special amenajate. În mod tradiţional, acestea se desfăşoară în Sala celor patru coloane şi în Salonul păcii. 


▪ Reprezentanţilor media li se aplică normele generale privind conduita publicului în clădirile Adunării Naţionale (cuprinse în Regulamentul Adunării Naţionale şi în Instrucţiunea generală a Biroului Adunării Naţionale). 


Persoanele cărora li s-a permis accesul în tribune trebuie să aibă o ţinută vestimentară corectă, să rămână aşezate pe scaune, cu capetele descoperite şi să păstreze liniştea. 


Orice persoană care are manifestări de aprobare/dezaprobare este evacuată imediat din sală de către agenţii şi grefierii care răspund de menţinerea ordinii. Persoana care tulbură desfăşurarea şedinţei poate fi dusă în faţa autorităţilor de poliţie/justiţie competente. Suplimentar, i se poate interzice accesul în clădirea Adunării Naţionale. 

Odată cu încheierea/suspendarea/întreruperea şedinţei din cauza zgomotului sau a dezordinii, persoanele prezente la tribunele publicului sunt obligate să părăsească sala.

▪ Singura normă referitoare la colaborarea dintre forumul legislativ şi media este cea privind acreditarea jurnaliştilor  cuprinsă în Instrucţiunea generală a Biroului Adunării Naţionale. În mod tradiţional, orice hotărâre care poate afecta activitatea jurnaliştilor în incinta Adunării Naţionale se adoptă după consultarea Asociaţiei jurnaliştilor parlamentari. 
GERMANIA

Bundestag


Şedinţele Bundestagului sunt publice.  Acestea se pot desfăşura cu uşile închise,  dacă 2/3 din numărul membrilor votează o moţiune iniţiată în acest sens de 1/10 din numărul deputaţilor sau de către Guvern. 


Reglementările interne privind regimul aplicabil în interiorul clădirilor Camerei
 prevăd următoarele:


▪ În sala şedinţelor de plen, reprezentanţii media pot urmări dezbaterile parlamentare de la locurile special amenajate la tribuna presei.

Echipamentele de înregistrare, transmitere, publicitate sau reproducere a imaginilor şi sunetelor pot fi utilizate numai cu aprobarea Preşedintelui Bundestagului.   

Este interzisă înregistrarea/transmiterea, fără aprobare, de copii lizibile ale notiţelor personale ale deputaţilor. 


Utilizarea înregistrărilor audio-video în scopuri comerciale, îndeosebi publicitare, este interzisă. Înregistrările audio-video făcute în scopuri private sunt permise, dacă realizarea acestora nu afectează activitatea din cadrul Camerei şi dreptul la intimitate al persoanelor prezente în clădire. 


▪ Reprezentanţilor media li se aplică normele generale de conduită prevăzute pentru persoanele care asistă la şedinţele în plen ale Camerei, respectiv: 


- adoptarea unei conduite corespunzătoare şi decente;

- abţinerea de la orice manifestare aprobare/dezaprobare, de la orice alt act care ar putea tulbura desfăşurarea şedinţei în plen;  

- respectarea interdicţiei afişării de bannere, distribuirii neautorizate de materiale de informare, desfăşurării de acţiuni publicitare.


Personalul Camerei cu competenţe în asigurarea ordinii şi securităţii în clădire, precum şi cu protecţia activităţii parlamentare poate face uz de forţă împotriva oricărei persoane al cărei comportament contravine acestor norme. Persoana în cauză poate fi obligată să părăsească clădirea, iar Preşedintele Bundestag-ului îi poate interzice accesul în clădirile Camerei.


În funcţie de gravitate, încălcarea Reglementărilor interne poate fi calificată drept infracţiune şi sancţionată penal.  

Astfel, Legea privind infracţiunile la Regulament, Secţiunea 112.  Încălcarea regulilor interne stabilite de organul legiuitor prevede: 

“1. Se consideră infracţiune la Regulament,  fapta oricărei persoane care a încălcat regulile generale sau speciale stabilite de un organ legislativ al Federaţiei/Landului sau de Preşedintele acestuia referitoare la accesul în clădirea organului legislativ sau în anexele acesteia, la conduita în incinta clădirii sau la securitatea şi ordinea în clădire sau anexe.

2. Infracţiunea la Regulament se pedepseşte cu amendă de maximum 5 mii de euro. (…).”


Conform Codului penal, Secţiunea 106.b. Tulburarea activităţii unui organ legiuitor  “1. Orice persoană care încalcă regulile generale sau speciale stabilite de un organ legislativ al Federaţiei sau Landului sau de către Preşedintele acestuia referitoare la securitatea şi ordinea în clădirea unui organ legislativ sau într-o anexă a acesteia, împiedicând sau tulburând astfel activitatea organului legislativ, se pedepseşte cu închisoare de până la 1 an sau cu amendă. (…).”
Bundesrat
▪ Reprezentanţii media pot urmări desfăşurarea şedinţei în plen de la cele două balcoane rezervate presei situate la primul etaj al sălii (fiecare balcon are circa 30 de locuri). În aceste spaţii pot fi utilizate camere mobile de luat vederi şi se pot realiza fotografii pe toată durata şedinţei. Cu excepţia operatorilor care filmează, toţi jurnaliştii prezenţi au obligaţia de a rămâne aşezaţi pe întreaga durată a şedinţei.

Accesul în hemiciclu este permis numai fotoreporterilor şi echipei postului de televiziune „Phoenix” care realizează transmisiuni în direct prin intermediul a două camere fixe de luate vederi. Instalate în aşa fel încât să nu se împiedice accesul parlamentarilor la locurile din hemiciclu, camerele de luat vederi sunt conectate atât la difuzorii serviciului public, cât şi la difuzorii privaţi. Este interzisă folosirea camerelor mobile de luat vederi. 

Înainte de începerea şedinţei, fotografiile pot fi făcute din orice loc al sălii. În timpul desfăşurării şedinţei, acestea se pot face numai din zona situată în spatele sălii, exterioară hemiciclului, fotoreporterii având obligaţia de a nu deranja în nici un fel lucrările parlamentare.  Este interzisă realizarea de fotografii în timpul dezbaterii preliminare de la începutul fiecărei şedinţe plenare. Cu respectarea acestor reguli, parlamentarii pot fi fotografiaţi în orice moment al şedinţei. 

Interviurile pot fi acordate în afara sălii de plen; nu există un interval orar pentru acordarea de interviuri şi nici nu sunt amenajate locuri speciale. În acest scop pot fi utilizate sala conferinţelor de presă şi holurile de la intrările în hemiciclu. Personalul de ordine al Camerei poate împiedica intervievarea/filmarea unui parlamentar care nu şi-a exprimat acordul în acest sens.


Folosirea echipamentelor audio-video de înregistrare, transmitere şi redare este permisă pe baza autorizaţiei eliberate de Biroul parlamentar de presă. 

▪ Pe durata desfăşurării şedinţelor plenare, sunt interzise: exprimarea aprobării sau dezaprobării, interjecţiile, orice act de încălcare a ordinii şi a normelor unei conduite decente, precum şi orice altă manifestare care ar putea tulbura desfăşurarea corespunzătoare a şedinţei. 

Folosirea telefoanelor mobile, precum şi distribuirea oricărui tip de documente sunt interzise.
Jurnaliştilor care încalcă regulile interne ale Camerei li se poate interzice  oricând şi pe orice durată accesul în clădirea Bundesratului. 


▪ În general, nu există norme şi principii scrise referitoare la relaţia dintre Bundesrat şi reprezentanţii presei.  
IRLANDA


Şedinţele celor două Camere ale Parlamentului sunt publice. În cazuri speciale, cu aprobarea a 2/3 din numărul membrilor prezenţi, şedinţele se pot desfăşura cu uşile închise (art.15.8 (1,2) din Constituţie).


Camera Deputaţilor


▪ Accesul reprezentanţilor media în hemiciclu este interzis. Aceştia pot urmări şedinţele în plen ale Camerei de la locurile rezervate presei.

 În cazul unei situaţii speciale cu caracter urgent, orice membru al Guvernului poate solicita, fără notificare anterioară, desfăşurarea şedinţei cu uşile închise şi părăsirea sălii de către public (inclusiv de reprezentanţii presei). Cu aprobarea a 2/3 din numărul parlamentarilor prezenţi, Preşedintele Camerei dispune luarea măsurilor necesare în acest sens (art.105 din Regulamentul Camerei Deputaţilor).

  
Este permisă înregistrarea audio-video a şedinţelor plenare de către difuzorii naţionali, locali şi străini care au obligaţia de a prezenta înregistrarea/părţi din înregistrare exclusiv în programe de ştiri/actualităţi şi de a asigura, în cadrul prezentării, echilibrul politic. Folosirea acestor înregistrări în programe de divertisment, de satiră politică, în cadrul emisiunilor dedicate partidelor politice, în clipuri publicitare este interzisă (art.112 din Regulamentul Camerei Deputaţilor).


Cu aprobarea Comisiei comune a Camerei Deputaţilor şi Senatului pentru transmisii radio-televizate şi informare parlamentară
, difuzorii pot transmite în direct anumite şedinţe. În general, este vorba despre  şedinţe dedicate unor evenimente speciale: alegerea Preşedinţilor Camerelor; numirea Primului ministru şi a membrilor Guvernului; declaraţiile/cuvântările Preşedintelui făcute în Parlament; vizite oficiale efectuate de şefi de stat sau de guvern. În aceste cazuri,  transmisia nu trebuie întreruptă de nici un comentariu, analiză sau pauză publicitară.


▪  În clădirea principală a Parlamentului este interzisă intervievarea şi fotografierea parlamentarilor. 
ITALIA

Camera Deputaţilor

Şedinţele Camerei Deputaţilor sunt publice. La solicitarea Guvernului, a liderului unui grup parlamentar sau a unui număr de 10 deputaţi, Camera poate hotărî ca şedinţa să se desfăşoare cu uşile închise. 

Preşedintele Camerei are competenţa de a aproba televizarea în direct a lucrărilor şedinţelor în plen (art.63 din Regulamentul Camerei Deputaţilor).  

În sala şedinţelor plenare, reprezentanţii media acreditaţi
 au acces la cele două tribune rezervate presei. 

În incinta clădirii parlamentare, aceştia se pot deplasa în orice loc şi pot solicita interviuri oricărui deputat. 

Senat

▪ În sala de plen a Senatului, reprezentanţii media acreditaţi au acces la tribunele rezervate presei, unde pot utiliza propriile camere de luat vederi şi echipamente de înregistrare.

▪ Este strict interzisă orice manifestare de aprobare/dezaprobare. 

▪ Asociaţia Presei Parlamentare, organism reprezentativ al jurnaliştilor profesionişti specializaţi în probleme politico-parlamentare, are un rol important în relaţiile dintre reprezentanţii media  şi Parlament.  Astfel, conform art.2 din Statut, Asociaţia acţionează pentru apărarea accesului liber la sursele de informaţie din clădirile parlamentare, instituţionale şi politice şi garantează exercitarea activităţii de presă în incinta Camerei Deputaţilor, Senatului şi a altor organe constituţionale/forţe politice.
LETONIA
Şedinţele Parlamentului sunt publice. La solicitarea Preşedintelui Parlamentului, a unui număr de 10 parlamentari, a Primului ministru sau a unui ministru, cu o majoritatea de voturi exprimate de cel puţin 2/3 din numărul parlamentarilor prezenţi, şedinţa se poate desfăşura cu uşile închise.  

Regulamentul privind acreditarea reprezentanţilor media la Parlamentul Republicii Letonia conţine prevederi referitoare la acreditarea, accesul şi conduita jurnaliştilor în clădirea Parlamentului (inclusiv în sala şedinţelor de plen).

▪ Accesul jurnaliştilor în sala de plen este permis în locurile rezervate presei. 


Operatorii TV şi fotoreporterii au obligaţia strictă de a-şi desfăşura activitatea în spaţiul special delimitat din spatele sălii.


Fotografierea, filmarea sau intervievarea parlamentarilor se face numai cu consimţământul expres al acestora. Interviurile acordate de parlamentari pot fi realizate în zona afectată invitaţilor sau în spaţii aflate în vecinătatea sălii de plen.


▪ În sala plenului, reprezentanţii media trebuie să respecte normele de conduită a publicului prevăzute de Regulamentul Parlamentului. Sunt interzise manifestările de aprobare/dezaprobare, precum şi orice alte acte care ar putea tulbura desfăşurarea şedinţei. Încălcarea acestor norme determină evacuarea din sală a persoanei în cauză/a tuturor persoanelor de la tribuna publicului.


▪ Nu există norme speciale privind colaborarea Parlamentului cu media. Activităţile desfăşurate de reprezentanţii media în Parlament sunt guvernate atât de prevederile Legii privind presa şi alte forme de mass-media, cât şi de practicile tradiţionale cunoscute şi respectate de parlamentari, de personalul parlamentar şi de jurnalişti.
LITUANIA

▪ Pentru urmărirea şedinţelor plenare ale Parlamentului şi pentru realizarea de înregistrări/fotografii, reprezentanţii media  au acces la locurile rezervate din tribuna presei.  

Pentru a oferi şanse egale tuturor reprezentanţilor presei în obţinerea de informaţii referitoare la activitatea parlamentară, Departamentul pentru relaţii publice asigură, la tribuna presei, un loc permanent pentru un singur jurnalist/reprezentant organ media.

În incinta Parlamentului, jurnaliştilor acreditaţi nu le sunt impuse restricţii în ce priveşte modul de desfăşurare a activităţii.

▪ Odată cu primirea legitimaţiei de acreditare, fiecare reprezentant media se angajează să respecte prevederile Legii privind furnizarea de informaţii publice, ale Codului etic al jurnaliştilor şi publiciştilor, precum şi ale Regulamentului de ordine interioară al Parlamentului.  Conducătorul Departamentului pentru relaţii publice are dreptul de a refuza eliberarea/de a retrage acreditarea jurnalistului care a încălcat regulile interne menţionate.

▪ Nu există prevederi speciale privind colaborarea Parlamentului cu reprezentanţii media. 

LUXEMBURG

▪ Jurnaliştii acreditaţi la Parlament au acces în sala şedinţelor de plen, la locurile din tribuna presei. 

În sala şedinţelor de plen, parlamentarii pot fi contactaţi de către reprezentanţii media prin e-mail, pupitrele fiind dotate cu echipamentul IT corespunzător. 

▪ Nu există norme speciale privind conduita jurnaliştilor acreditaţi la Parlament.
▪ Nu există reguli privind colaborarea Parlamentului cu media.
MAREA BRITANIE
Camera Comunelor şi Camera Lorzilor

▪ Accesul reprezentanţilor media în hemiciclu este interzis. Acest spaţiu este rezervat exclusiv parlamentarilor şi unui număr restrâns de demnitari. 

Reprezentanţii media pot urmări şedinţele plenare din tribunele amenajate pentru presă (care sunt separate de hemiciclu şi de spaţiile rezervate publicului). 

Introducerea camerelor de luat vederi în sala plenului, precum şi filmarea sau fotografierea parlamentarilor şi a persoanelor prezente în sală sunt interzise.  Pot fi utilizate echipamentele de înregistrare audio.

Filmarea/fotografierea/intervievarea parlamentarilor sunt permise în locuri special amenajate (birouri parlamentare, birouri pentru interviuri, anumite săli de şedinţă/conferinţă), conform regulilor stabilite de Responsabilul cu asigurarea ordinii şi securităţii din cadrul fiecărei Camere legislative (la Camera Comunelor – Serjeant at Arms, iar la Camera Lorzilor – Black Rod).
 

La tribuna presei (precum şi la tribuna publicului) este interzisă folosirea telefoanelor mobile
.

Încălcarea acestor reguli se sancţionează cu retragerea dreptului de a filma/fotografia al reprezentantului/organului media în cauză pe o perioadă de 12 săptămâni. Încălcările grave sunt raportate Comisiei pentru administraţie a Camerei.


▪ Conduita reprezentanţilor media în tribunele rezervate presei din sala  plenului este guvernată de regulile (extrem de detaliate) cuprinse în Codul de Practică (normă internă a Asociaţiei Presei Parlamentare din care fac parte jurnaliştii acreditaţi la Parlament). Conform regulilor din Cod, jurnaliştii au următoarele obligaţii:


- de a păstra liniştea pe toată durata şedinţei (în cazul în care un jurnalist doreşte să comunice cu un coleg se recomandă folosirea de bilete sau mesaje; conversaţiile se poartă exclusiv în afara tribunei presei); 


- de a citi şi verifica cu discreţie şi fără zgomot – pentru a nu distrage atenţia parlamentarilor - copiile distribuite de un funcţionar parlamentar, care conţin texte ale declaraţiilor/discursurilor pe care jurnaliştii urmează să le transmită spre publicare;


-  de a lua în considerare recomandările făcute cu privire la modul de utilizare a acestor texte (de a nu le transmite niciodată înainte de a le verifica, în caz contrar această facilitate care le-a fost acordată putând fi retrasă; de a dovedi mult tact în folosirea lor - de exemplu prezentarea abuzivă, în scris, a unor eventuale erori, poate avea consecinţe negative  şi asupra celorlalţi jurnalişti prezenţi în tribună; de a colabora cu ceilalţi jurnaliştii prezenţi în tribună la verificarea textelor);


- de a avea un comportament civilizat şi binevoitor, care să nu aducă atingere relaţiilor dintre jurnaliştii prezenţi în tribună sau relaţiilor dintre presă şi Parlament;
- de a respecta interdicţia folosirii informaţiilor obţinute în alte scopuri decât cele jurnalistice; încălcarea acestei reguli este considerată abuz în serviciu şi se sancţionează prin retragerea facilităţii menţionate. 
Reprezentantului media care încalcă aceste reguli şi care manifestă în incinta Parlamentului un comportament necorespunzător i se retrage permisul de acces în clădire.
POLONIA


Conform art.113 din Constituţie, şedinţele Parlamentului sunt publice. Când sunt supuse dezbaterii subiecte privind anumite interese de stat, şedinţele Parlamentului se pot desfăşura cu uşile închise, cu majoritatea absolută a voturilor exprimate de cel puţin jumătate din numărul total al parlamentarilor. 

▪ În sala şedinţelor de plen, jurnaliştii acreditaţi au acces exclusiv la tribuna presei. (În incinta clădirii Parlamentului, aceştia se pot deplasa liber). 

▪ Nu există norme de conduită aplicabile jurnaliştilor acreditaţi.

PORTUGALIA
Normele generale privind accesul reprezentanţilor media în Parlament sunt cuprinse în Regulamentul intern privind accesul şi circulaţia în clădirile Parlamentului Republicii. 

▪ Jurnaliştii, operatorii TV şi fotografii acreditaţi pot urmări şedinţele plenare fie de la tribuna presei, situată la parterul sălii de plen, fie de la tribuna publicului. 

Filmarea şi fotografierea din orice punct al hemiciclului sunt interzise. Reprezentanţilor media le sunt furnizate copii ale înregistrărilor şedinţelor plenare realizate prin circuitul intern de televiziune. Este permis accesul acestora la cabinele de înregistrare TV din cadrul Parlamentului.  

  Jurnaliştii, operatorii TV şi fotografii neacreditaţi au acces la tribuna presei, iar  în cazul în care locurile sunt ocupate, la locurile rezervate de la tribuna II.


Reprezentanţii media îşi pot desfăşura activitatea în clădirea Parlamentului pe durata programului de lucru al personalului parlamentar, iar în zilele în care au loc şedinţe în plen, cel mult două ore după terminarea acestora. 

▪ Nu există norme speciale privind conduita reprezentanţilor media în clădirea Parlamentului. 

În general, jurnaliştii acreditaţi trebuie să respecte regulile interne referitoare la accesul/interdicţia accesului în spaţiile din clădirea Parlamentului.
 Reprezentanţii media au acces la Centrul de presă, la restaurantul personalului parlamentar, precum şi pe holurile cu acces direct la aceste spaţii.  

Cu ocazia desfăşurării unor ceremonii, sesiuni sau reuniuni publice, reprezentanţilor media li se permite accesul în Sala Senatului, în Salonul nobil, în sala de primiri a Preşedintelui Parlamentului, precum şi în sălile de şedinţă ale comisiilor parlamentare, unde, de regulă, accesul este restricţionat.

Cu consimţământul persoanelor în cauză, reprezentanţii media au acces în spaţiile rezervate Preşedintelui Parlamentului, deputaţilor, Secretarului de stat pentru relaţia cu Parlamentul, Secretarului general al Parlamentului. 

▪ Principiile care guvernează colaborarea forumului legislativ cu reprezentanţii media sunt cele prevăzute de Constituţie la art.37 şi 38. 

„Art.37. Libertatea de exprimare şi informare

1. Orice persoană are dreptul la exprimare liberă şi la publicarea ideilor în cuvinte, imagini sau prin orice alt mijloc, precum şi dreptul de a informa şi alte persoane, de a se informa ea însăşi şi de a fi informată, fără nici un fel de impediment sau discriminare.

2. Exercitarea acestor drepturi nu este împiedicată sau limitată de nici un tip sau formă de cenzură.

3. Infracţiunile comise în exercitarea drepturilor menţionate sunt supuse principiilor generale ale legii penale sau ale legii care reglementează infracţiunile administrative şi vor fi judecate de către tribunale sau de către organul administrativ cu competenţe în domeniu, în condiţiile legii.

4. Orice persoană fizică şi juridică este egală, fiindu-le garantate în mod efectiv dreptul la replică şi la corectare, precum şi dreptul la compensări pentru prejudiciile suferite.

Art.38. Libertatea presei şi a media
1. Libertatea presei este garantată.

2. Libertatea presei înseamnă:

a. libertatea de exprimare şi creativitate a jurnaliştilor şi a personalului din domeniu, precum şi libertatea de a participa la stabilirea politicii editoriale a organismului media în cauză, cu excepţia cazurilor în care aceasta are caracter doctrinar sau confesional;

b. drepturile jurnaliştilor, stabilite prin lege, de a avea acces la sursele de informare şi la protecţia independenţei profesionale şi a secretului, precum şi dreptul acestora de a-şi alege consiliile de redacţie;

c. dreptul de a înfiinţa ziare şi alte publicaţii, fără autorizaţie administrativă anterioară, cauţiune sau abilitare.

3. În termeni generici, legea garantează publicarea numelor proprietarilor de organe media şi mijloacele de finanţare a acestora.

4. Statul garantează libertatea şi independenţa presei faţă de puterea politică şi economică. Acesta impune principiul specializării instituţiilor care dispun de mijloace generale de informare. Statul le tratează şi le sprijină într-o manieră nediscriminatorie, împiedicând concentrarea acestora îndeosebi prin intermediul participaţiunilor multiple sau încrucişate. 
5. Statul garantează existenţa şi funcţionarea serviciilor publice de radio şi televiziune. 
6. Structura şi funcţionarea mijloacelor de informare din sectorul public trebuie să le permită păstrarea independenţei faţă de Guvern, administraţie şi alte autorităţi publice, precum şi asigurarea posibilităţii de exprimare şi de confruntare a diverselor curente de opinie. 
7. Posturile de radiodifuziune şi de televiziune nu pot emite decât pe baza autorizaţiei atribuite, în condiţiile legii, prin licitaţie.”

SLOVACIA

Conform prevederilor constituţionale, şedinţele Consiliului Naţional sunt publice (art.83.3). Cazurile în care şedinţele plenare se desfăşoară cu uşile închise sunt prevăzute în legi speciale. 

Accesul publicului în sala şedinţelor de plen este permis în limita numărului de locuri disponibile pentru vizitatori. (art.18.1 din Regulamentul Consiliului Naţional).

▪ Reprezentanţii media pot urmări lucrările Consiliului Naţional de la balconul presei.

Realizarea de fotografii în sala şedinţelor în plen este permisă după cum urmează:


- în ziua deschiderii sesiunii parlamentare, la începutul şedinţei, timp de 10 minute în hemiciclu şi timp de 30 de minute la balconul presei;


- la următoarele şedinţe în plen, la orele 11.00 şi 17.00,  câte 10 minute în hemiciclu şi 30 de minute la balconul presei; 


- în fiecare joi, în primele 10 minute ale intervalului orar în care parlamentarii adresează întrebări membrilor Guvernului (Question Hour), fotografii au acces în hemiciclu; ulterior, pe toată durata afectată întrebărilor şi răspunsurilor, aceştia pot face fotografii de la balconul presei; 


- cu ocazia unor evenimente speciale – cuvântări/declaraţii ale Preşedintelui Republicii, ale Preşedintelui Consiliului Naţional, ale Primului ministru – accesul fotografilor în hemiciclu este permis pentru 5 minute la începutul cuvântării/declaraţiei; până la finalul evenimentului, fotografiile se pot face de la balconul presei;


- cu ocazia cuvântărilor/declaraţiilor făcute de personalităţi proeminente ale vieţii economice/sociale sau de reprezentantul unui stat străin/al unei organizaţii internaţionale, accesul fotografilor în hemiciclu este permis pentru 5 minute înainte de începerea evenimentului; până la finalul evenimentului, aceştia pot face fotografii de la balconul presei.


▪ În sala de plen, reprezentanţii media au obligaţia de a respecta normele generale de conduită  referitoare la menţinerea liniştii şi ordinii, fără a avea manifestări care să tulbure desfăşurarea corespunzătoare a şedinţei.  În caz contrar, Preşedintele Parlamentului poate dispune evacuarea persoanei în cauză/a tuturor persoanelor prezente în spaţiile rezervate publicului.  

SLOVENIA
Adunarea Naţională

Şedinţele Adunării Naţionale sunt publice. În cazul în care urmează a fi dezbătute subiecte confidenţiale, la propunerea Preşedintelui Adunării, a unui grup de deputaţi sau a Guvernului, şedinţele plenare se pot desfăşura integral/parţial cu uşile închise (Regulamentul Adunării Naţionale, art.101).

▪ Reprezentanţii media au acces în sala de plen la locurile rezervate presei. 

Fotografii ale parlamentarilor pot fi făcute pe durata desfăşurării şedinţei sau după încheierea acesteia, numai cu consimţământul celor în cauză; în caz contrar, parlamentarii pot cere angajaţilor Serviciului parlamentar de securitate îndepărtarea jurnalistului. 

Cu ocazia vizitelor delegaţiilor străine la Parlament, după închiderea discuţiilor oficiale, 5 minute sunt alocate şedinţelor foto. 

▪ Conduita jurnaliştilor în sala şedinţelor de plen, precum şi în clădirea Parlamentului este guvernată de dispoziţiile Regulamentului Adunării Naţionale (art.102). Astfel, în cazul apariţiei unor manifestări de dezordine, Preşedintele Adunării, care are competenţa menţinerii ordinii în sala de şedinţe, poate dispune evacuarea din sală a persoanei vinovate sau a tuturor persoanelor din tribuna publicului. 

SUEDIA

▪ Reprezentanţii media pot urmări şedinţele în plen ale Parlamentului de la tribuna presei, unde reporterilor şi fotografilor le sunt rezervate 50 de locuri.


În hemiciclu, realizarea de fotografii este permisă numai cu aprobarea Preşedintelui. Este interzisă fotografierea din plan apropiat a notiţelor sau documentelor aflate pe pupitrele parlamentarilor. 

Filmarea/fotografierea sunt permise în zonele/locurile special delimitate (de exemplu, tribuna presei, locul E1; tribuna publicului, locurile D1 şi B1; două locuri foto situate de o parte şi de alta a tapiţeriei de deasupra tribunei Preşedintelui; două balcoane la nordul şi sudul sălii, unde sunt instalate camere de luat vederi). 

În timpul desfăşurării şedinţelor plenare, nu este permisă folosirea blitz-ului sau a altor tehnici de amplificare a luminii. 

Din motive de securitate, este interzisă instalarea de camere de luat vederi/echipamente tehnice pe balustradele tribunei presei, tribunei publicului,  locurilor amenajate pentru realizarea de fotografii şi altor balcoane.

În cazul desfăşurării unor evenimente speciale (deschiderea sesiunii parlamentare de toamnă) sau când există o foarte mare probabilitate ca tribuna publicului să fie aglomerată, locurile alocate fotografilor se repartizează în avans. 

Fotografiile făcute în incinta Parlamentului
 pot fi utilizate gratuit, dar exclusiv în emisiuni de prezentare a Parlamentului şi a activităţii acestuia.  Sunt interzise reproducerile făcute în scopuri publicitare sau comerciale. 

▪ În general, statutul reprezentanţilor media este guvernat de 2 legi importante: Legea privind libertatea presei şi Legea fundamentală privind libertatea de exprimare. Nu există o lege specială care să reglementeze modul în care reprezentanţii presei îşi îndeplinesc sarcinile în clădirea Parlamentului. 

În iulie 2006, au fost introduse noi reguli privind accesul şi acreditarea jurnaliştilor profesionişti şi liber profesionişti la Parlament; aceste reguli au fost elaborate în baza şi în aplicarea Legii privind securitatea în Parlament şi în cadrul autorităţilor acestuia (lege adoptată în acelaşi an).
PARLAMENTUL EUROPEAN

Regulamentul intern privind regimul aplicabil fotoreporterilor şi membrilor echipelor de televiziune în interiorul clădirilor Parlamentului European din Bruxelles şi Strasbourg (aprobat de Biroul Parlamentului European prin Decizia din 7 septembrie 2005) şi Regulamentul intern  privind accesul şi participarea la lucrările Camerei, precum şi conducerea dezbaterilor (aprobat prin Decizia din 3 mai 2004 de Biroul P.E.
) sunt principalele documente care reglementează accesul şi conduita reprezentanţilor media în incinta Parlamentului European. 


Echipele de televiziune şi fotoreporterii au acces în clădirile P.E. pe baza permisului eliberat de Serviciul pentru audiovizual din cadrul Direcţiei generale de informare. Odată cu eliberarea permisului, reprezentanţilor media li se înmânează o copie Regulamentului intern privind regimul aplicabil fotoreporterilor şi membrilor echipelor de televiziune în interiorul clădirilor P.E., pe care, sub semnătură, aceştia se angajează să îl respecte.  


▪ Reguli referitoare la accesul în sălile P.E., precum şi la desfăşurarea activităţii de către reprezentanţii media 

Filmarea, fotografierea şi înregistrarea sunt autorizate în următoarele condiţii:


În sălile şedinţelor de plen. În timpul sesiunilor parţiale, operatorii şi fotografii acreditaţi permanent au acces la tribuna cu vedere asupra sălii de plen; este interzisă folosirea flash-urilor şi a altor tehnici de amplificare a luminii. 


În alte spaţii. Accesul şi desfăşurarea activităţilor reprezentanţilor media sunt permise în: toate sălile în care se desfăşoară conferinţele de presă; sălile de şedinţă, cu aprobarea preşedintelui de şedinţă şi a majorităţii membrilor prezenţi; birourile parlamentarilor, cu aprobarea prealabilă a parlamentarului şi în prezenţa acestuia
; holurile de intrare, spaţiile din jurul sălii de plen, coridoare, locuri de trecere şi alte locuri publice, cu condiţia ca nici un parlamentar să nu obiecteze în mod expres.

Filmarea şi fotografierea sunt strict interzise în restaurante şi baruri, în zonele de la intrările clădirilor unde sunt instalate echipamentele de securitate, în spaţiile şi birourile serviciilor administraţiei parlamentare (inclusiv în cele ale serviciilor financiar-contabile).


Membrii echipelor de televiziune, fotografii, precum şi persoanele care îi însoţesc trebuie să respecte demnitatea şi dorinţa de confidenţialitate a tuturor persoanelor prezente în clădire.


Este interzisă utilizarea de camere şi reportofoane ascunse.


În cazul încălcării grave a acestor norme de către un reprezentant media fără acreditare permanentă la instituţiile europene, o comisie formată dintr-un chestor, un angajat al Serviciului de presă al P.E. şi un membru al asociaţiei din care face parte jurnalistul în cauză, poate retrage acestuia dreptul de a filma/fotografia în clădirile Parlamentului pe o perioadă de 3 luni;  în caz de recidivă, interdicţia se aplică pe o perioadă de până la 2 ani. Decizia se ia numai după audierea persoanei. 


În ceea ce priveşte încălcarea normelor de către jurnaliştii acreditaţi permanent la instituţiile europene, orice propunere prezentată de chestori, de Serviciul de presă/ Serviciul de securitate ale Parlamentului  se soluţionează conform procedurii prevăzute de regulile privind acreditarea interinstituţională adoptate de Parlament, Consiliu, Comisie şi Asociaţia Internaţională a Presei.


▪ Reguli referitoare la conduita reprezentanţilor media în incinta clădirilor P.E.

Persoanele cărora li s-a permis accesul la tribuna sălii de plen au obligaţia de a rămâne aşezate şi de a păstra liniştea, de a se abţine de la orice act care ar putea aduce atingere demnităţii instituţiei sau conduce la întreruperea activităţii parlamentare; este vorba îndeosebi, de manifestarea aprobării/dezaprobării sau de fotografierea neautorizată.


În acest spaţiu, sunt interzise folosirea telefoanelor mobile, fumatul şi consumul de alimente/băuturi.


Conform art.137 din Regulamentul P.E., angajaţii Parlamentului cu competenţe în asigurarea şi menţinerea ordinii în tribune, acţionând sub autoritatea preşedintelui de şedinţă, pot evacua din aceste spaţii persoanele cu ţinută vestimentară/conduită necorespunzătoare sau pe cele care tulbură buna desfăşurare a şedinţei.
� Austria: 1/5 din numărul parlamentarilor prezenţi (Consiliul Naţional-183 membri, Consiliul Federal- 62); Belgia: 10 parlamentari (Camera Reprezentanţilor-150 membri; Senat-71); Franţa, Germania: 1/10 din numărul parlamentarilor prezenţi (Franţa: Adunarea Naţională-577 membri, Senatul-331. Germania: Bundestag-614 membri, Bundesrat-69 membri); Danemarca: 17 parlamentari (179 membri); Finlanda: 25 parlamentari (200 membri).


� Numai echipamentele de înregistrare/transmitere în direct ale Societăţii naţionale de radio şi televiziune sunt instalate permanent în clădirea Parlamentului. 


� Unul din motivele instituirii acestei măsuri a fost acela al evitării supraaglomerării prin reducerea numărului posturilor de televiziune reprezentate la balconul presei. În acelaşi scop, reprezentanţilor media li se oferă posibilitatea urmăririi în direct a şedinţelor plenare pe site-ul Camerei Reprezentanţilor.


�Totuşi, cu acordul prealabil al parlamentarului în cauză, interviurile (inclusiv filmarea/fotografierea) pot fi realizate şi în incinta sălii de fitness sau a restaurantului. 





� În general, reprezentanţii media îşi cunosc drepturile şi obligaţiile, ştiu exact locurile în care pot filma/fotografia sau cerinţele legate de ţinuta vestimentară. De exemplu, pe data de 15 noiembrie, Parlamentul federal sărbătoreşte „Ziua Regelui”. Cu această ocazie, jurnaliştii sunt autorizaţi să filmeze/fotografieze în sala de lectură şi în săli în care accesul este, de regulă, interzis. Dată fiind importanţa evenimentului, întotdeauna reprezentanţii media au adoptat o conduită şi o ţinută vestimentară corespunzătoare.


� Alte reguli privesc: accesul reprezentanţilor media în birourile parlamentarilor, permis numai cu acordul acestora; înregistrarea/fotografierea în sălile de şedinţă ale comisiilor, posibile cu acordul preşedintelui comisiei în cauză; accesul (dar nu şi realizarea de înregistrări audio-video) în restaurantul şi cantinele Parlamentului.


� Consiliul Parlamentar este format din Preşedintele Parlamentului, vicepreşedinţi, patru deputaţi şi patru deputaţi supleanţi aleşi de Parlament. 


� În acest sector se află Salonul Delacroix  (locul de întâlnire, în pauzele şedinţelor plenare, a deputaţilor ale căror locuri sunt situate în partea stângă a hemiciclului), Salonul Pujor (locul de întâlnire, în pauzele şedinţelor plenare, a deputaţilor ale căror locuri sunt situate în partea dreaptă a hemiciclului) şi Salonul Casimir Perier, traversat de miniştri pentru a ajunge la locurile  rezervate din hemiciclu.


� Art.26, par.V şi VI: senatori; membri ai cabinetelor miniştrilor/secretarilor de stat, titulari ai unei autorizaţii speciale; secretarii grupurilor parlamentare, titulari ai unor autorizaţii speciale; comisarii Guvernului; doi membri ai cabinetului Preşedintelui Republicii, 3 membri ai cabinetului Prim-ministrului, 3 membri ai cabinetului ministrului pentru relaţia cu Parlamentul etc.)


� Cuprinde o parte din sălile situate în vestul clădirii: Marea Rotondă, holul central în care se află ascensorul folosit de jurnalişti pentru a ajunge  la galeriile şi tribunele presei franceze şi străine situate la etajul trei al clădirii;  Salonul păcii - cunoscut sub denumirea de „Sala paşilor pierduţi” -,  străbătut de Preşedintele A.N. pentru a intra în hemiciclu şi unde Garda naţională îi prezintă onorul; Sala celor patru coloane, loc tradiţional de întâlnire a deputaţilor cu jurnaliştii, precum şi o parte din sălile situate în partea de est (de exemplu, Sala Conferinţelor). 


� Din această comisie fac parte sau sunt reprezentaţi: chestorii, preşedintele Delegaţiei Biroului pentru probleme de comunicare, preşedintele şi secretarul general al Asociaţiei jurnaliştilor parlamentari, directorul general al Federaţiei naţionale a presei franceze, preşedintele Federaţiei franceze a agenţiilor de presă, preşedinţii Asociaţiei presei străine şi Asociaţiei presei anglo-americane.


� Regulamentul Bundestagului, Appendix


� În cadrul Parlamentului irlandez, Comisia comună a Camerei Deputaţilor şi Senatului pentru transmisiile radio-televizate şi informare parlamentară are următoarele competenţe:


- iniţiază măsurile de monitorizare şi administrative necesare funcţionării corespunzătoare a circuitului intern de televiziune, precum şi a realizării transmisiilor audio-video de la Camera Deputaţilor/Senat;


- modifică, atunci când este cazul, Regulile privind transmisiile televizate de la Parlament;


- elaborează regulile privind accesul la arhiva înregistrărilor audio-video ale activităţilor parlamentare;


- stabileşte periodic tarifele percepute posturilor radio-tv care efectuează transmisii de la Parlament.


� Aceştia sunt membri ai Asociaţiei Presei Parlamentare, organizaţie formată din aproximativ 400 de reprezentanţi ai media, specializaţi în probleme politice şi parlamentare. 


� Astfel, la Camera Lorzilor nu este permisă filmarea: parlamentarilor prezenţi atât în sala şedinţei de plen, cât şi în alte săli de şedinţă/birouri ale comisiilor; oricărei persoane  din incinta clădirii care nu este însoţită de un parlamentar; în toate spaţiile şi birourile în care accesul publicului este interzis. Fotografierea/filmarea în scopuri publicitare, comerciale sau în vederea colectării de fonduri sunt interzise. În Black Rod Garden, grădină situată în imediata vecinătate a intrării de acces a membrilor Camerei Lorzilor, filmarea/fotografierea sunt interzise cu 30 de minute înainte de începerea şedinţei în plen, precum şi pe toată durata acesteia. 


La Camera Comunelor, interviurile care presupun filmare/înregistrare video se pot realiza în locurile special amenajate. Durata unui interviu este de maximum 15 minute, iar numărul membrilor echipei de filmare este de maximum 3. În solicitările de interviuri depuse de reprezentanţii media la Biroul pentru acces din cadrul Parlamentului trebuie specificat numele parlamentarului/parlamentarilor care acordă interviul sau faptul că filmarea locurilor unde se acordă interviuri reprezintă o introducere la un reportaj/însoţeşte un comentariu asupra unui subiect parlamentar prezentat. 


Sunt instituite condiţii speciale pentru filmare/fotografiere în anumite locuri. Astfel, pe Terasa situată în partea de est a Palatului Westminster, nu sunt permise fotografierea/filmarea în timpul desfăşurării şedinţelor plenare. După ora 12,00, orice parlamentar poarte acorda interviuri pe Terasă, cu condiţia utilizării de către reprezentantul media a unei camere de luat vederi de mână, fără cabluri sau lumini speciale; în zilele în care nu au loc şedinţe plenare, filmările sunt permise până la ora 17,00.


În Curtea Palatului Nou (traversată de membrii Camerei Comunelor pentru a intra în clădirea Parlamentului), parlamentarii pot acorda interviuri pentru cel mult 2 organe media reprezentate; durata unui interviu este de cel mult 15 minute, iar echipele de filmare trebuie să fie formate din cel mult 3 persoane.





� În incinta Parlamentului, telefoanele mobile se utilizează numai în locurile special desemnate (anumite birouri/locuri în care sunt instalate telefoane publice convenţionale); este interzisă folosirea telefoanelor mobile în timpul deplasărilor efectuate în interiorul clădirii Parlamentului. De altfel, în toate spaţiile în care publicul are acces telefoanele mobile trebuie închise.


� Pe baza propunerilor făcute de Serviciul de securitate al Parlamentului, Secretarul general prezintă Preşedintelui Parlamentului, spre aprobare, zonele cu acces restricţionat, precum şi gradele de securitate aferente acestora.


� Fotografiile pot fi realizate în salonul parlamentarilor, în cafeneaua/restaurantul Parlamentului, cu consimţământul expres al persoanei în cauză şi cu condiţia de a nu fi deranjate celelalte persoane prezente. 


� Decizie modificată în martie 2007.


� În acest caz, parlamentarul trebuie să completeze un formular special de autorizare a accesului reprezentantului media în biroul său.

